FI Euroopan unionin virallinen lehti CE 88/181

(2004/C 88 E/0188)

KIRJALLINEN KYSYMYS E-0384/04

esittäjä(t): Roberta Angelilli (UEN) komissiolle

(12. helmikuuta 2004)

Aihe: Ansaldo-Breda-yhtiö ja asbestille altistuvien työntekijöiden suojelua koskevan lainsäädännön rikkominen

Junavaunuja valmistavan italialaisen Ansaldo-Breda-yhtiön Pistoian tehtaalla toteutettiin vuosina 1987—1991 saneeraus, jossa Eternit-katon päällyste vaihdettiin tehtaan saattamiseksi yhteisön turvallisuusnormien mukaiseksi.

Saneeraus suoritettiin keskeyttämättä normaalia tuotantotoimintaa, järjestämättä työntekijöille suojavarusteita ja ilmoittamatta heille asbestipölylle altistumisen vaarasta, joka oli tuolloin aivan ilmeinen. Tehtaan työntekijät ovat kertoneet, että he joutuivat kyseisenä ajanjaksona puhdistamaan työpöydät päivittäin kompressorilla, jolloin kattorakenteista irronnut asbestipöly levisi ympäri tehdasta.

Edellä mainitut tapahtumat ovat aiheuttaneet mesotelioomakuolleisuuden nousun huomattavasti yli kansallisen keskiarvon. Kyseessä on harvinainen kasvain, joka aiheutuu asbestialtistuksesta. Pistoian tehtaan työntekijöiden on sittemmin tunnustettu kärsivän ammattisairaudesta, ja he ovat oikeutettuja Italian laissa nro 257/92 säädettyihin korvauksiin, jotka muodostuvat eläkkeistä ja sosiaaliavustuksista, mutta jotka on kuitenkin laskettu vain vuoteen 1990 asti.

Todellisuudessa kyseisessä tehtaassa on suoritettu puhdistustöitä myös vuoden 1991 jälkeen, ja ne ovat vielä kesken, mutta tehtaassa työtehtäviään suorittavat työntekijät eivät saa vastaavia korvauksia ajanjaksolta, joka ulottuu vuodesta 1991 tähän päivään.

Yleinen syyttäjävirasto tutkii parhaillaan edellä mainittua tapausta, ja tutkimuksista on käynyt ilmi, että paikallinen terveysvirasto katsoo tutkimansa asbestille altistumisen tason olevan tällä hetkellä sallitun rajoissa. Kyseistä tulosta on kuitenkin syytä epäillä, koska viime vuosina 20 kyseisen tehtaan työntekijää on kuollut mesotelioomaan.

Ottaen huomioon, että Euroopan unioni on sitoutunut työntekijöiden suojelemiseen, kuten Euroopan parlamentin 23. lokakuuta 2002 hyväksymässä päätöslauselmassa yhteisön työterveys- ja työturvallisuus-strategiasta vuosiksi 2002-2006 (1) sekä työturvallisuuden ja työterveyden neuvoa-antavan komitean perustamisesta 22. heinäkuuta 2003 tehdyssä neuvoston päätöksessä (2) todetaan, voiko komissio ilmoittaa;

1. katsooko se, että edellä mainitussa asiassa on rikottu EY:n perustamissopimuksen 137 artiklaa ja varsinkin direktiiviä 83/477/ETY (3), joka on täytäntöönpantu asetuksella N:o 277/91;

2. katsooko se, että edellä mainitussa asiassa on rikottu direktiiviä 2003/18/EY (4);

3. onko komissio tietoinen edellä mainitun yhtiön teettämästä asbestisaneerauksesta, ja voiko se ilmoittaa, miten pitkään saneeraus on jatkunut, jatkuuko se edelleen, toteutetaanko se turvallisuusnormien mukaisesti, ja onko työntekijöille tiedotettu siitä asianmukaisesti;

4. valvooko paikallinen terveysvirasto asianmukaisesti turvallisuutta työpaikoilla, joilla esiintyy asbestia, koskevan yhteisön lainsäädännön noudattamista edellä mainitussa asiassa;

5. mihin toimiin voidaan ryhtyä, jotta työntekijöille maksettaisiin korvauksia myös sen ajanjakson jälkeiseltä ajalta, jolta on jo myönnetty korvauksia?

Stavros Dimasin komission puolesta antama vastaus

(19. huhtikuuta 2004)

Työntekijöiden altistumista asbestille säädellään työntekijöiden suojelemisesta vaaroilta, jotka liittyvät asbestialtistukseen työssä, 19. syyskuuta 1983 annetulla neuvoston direktiivillä 83/477/ETY. Direktiivin tarkoituksena on suojella työntekijöitä työhön liittyvän asbestialtistuksen aiheuttamilta tai mahdollisesti aiheuttamilta terveysriskeiltä sekä ehkäistä näitä riskejä. Direktiiviin sisältyy raja-arvot ja muita erityissäännöksiä. Se ei estä jäsenvaltioita soveltamasta tai ottamasta käyttöön lakeja, asetuksia tai hallinnollisia määräyksiä, joilla työntekijöille tarjotaan parempi suoja.

Direktiivin saattaminen osaksi kansallista lainsäädäntöä ja täytäntöönpano kuuluvat jäsenvaltioiden toimivaltaan. On ensisijaisesti Italian viranomaisten velvollisuus huolehtia direktiivien oikeasta soveltamisesta ja säätää kansallisessa lainsäädännössä hallinnollisista ja oikeudellisista muutoksenhakukeinoista. Jos kuitenkin on konkreettista näyttöä siitä, että yhteisön direktiivien täytäntöönpanemiseksi annettua kansallista lainsäädäntöä ei yleisesti sovelleta, komissio voi EY:n perustamissopimuksen valvojana käyttää EY:n perustamissopimuksessa ja erityisesti sen 226 artiklassa määrättyjä keinoja.

Italia on toimittanut komissiolle direktiivin 83/477/ETY kansalliset täytäntöönpanosäännökset.

Arvoisan parlamentin jäsenen toimittamat tiedot viittaavat direktiivin täytäntöönpanemiseksi annetun Italian lainsäädännön täytäntöönpanoon käytännössä. Täytäntöönpanon valvonta ja seuranta kuuluvat yksinomaan kansallisten viranomaisten toimivaltaan. Jäsenvaltioiden on huolehdittava siitä, että viranomaiset hoitavat tehtävänsä oikein toteuttamalla tehokkaita valvontatoimia varmistaakseen kansallisen lainsäädännön moitteettoman soveltamisen. Komissiolla ei ole käytettävissään tietoja, joiden perusteella se voisi arvioida Italian toimivaltaisen viranomaisen toimintaa kyseisessä tapauksessa.

Työntekijöiden suojelemisesta vaaroilta, jotka liittyvät asbestialtistukseen työssä, annetun neuvoston direktiivin 83/477/ETY muuttamisesta 27. maaliskuuta 2003 annettu Euroopan parlamentin ja neuvoston direktiivi 2003/18/EY on merkittävä edistysaskel altistuneiden työntekijöiden suojelemisessa, sillä se sisältää tiukempia säännöksiä, joilla pyritään parantamaan ehkäisytoimia.

Koska jäsenvaltioilla on kuitenkin huhtikuuhun 2006 asti aikaa saattaa direktiivi osaksi kansallista lainsäädäntöä, direktiivin mahdollinen rikkominen ei ole vielä todettavissa. Joka tapauksessa — kuten kohdassa 1 todettiin — arvoisan parlamentin jäsenen esille ottamassa tapauksessa on kyse Italian lainsäädännön täytäntöönpanosta käytännössä.

Komissiolla ei ole käytettävissään kansallisten viranomaisten toimittamia tietoja tässä kirjallisessa kysymyksessä esitetystä erityistapauksesta. Komissio aikoo tähän liittyvästi pyytää Italian viranomaisilta yksityiskohtaisia tietoja arvoisan parlamentin jäsenen esittämästä tilanteesta.

Ammattitautien tunnustamiseen ja korvaamiseen liittyvät kysymykset puolestaan kuuluvat yksinomaan jäsenvaltioiden viranomaisten toimivaltaan. Yhteisön tasolla on annettu 19. syyskuuta 2003 jäsenvaltioille osoitettu komission suositus eurooppalaisesta ammattitautiluettelosta (5), joka sisältää tietyt asbestin aiheuttamat sairaudet. Suositus ei kuitenkaan ole sitova, ja tällä alalla jäsenvaltiot ovat yksin toimivaltaisia.

(1) EUVL C 300 E, 11.12.2003, s. 290.

(2) EUVL C 218, 13.9.2003, s. 1.

(3) EYVL L 263, 24.9.1983, s. 25.

(4) EUVL L 97, 15.4.2003, s. 48.

(5) EUVL L 238, 25.9.2003.